আগন্তক আই.এছ.এল চিজনত কেৰালা ব্লাষ্টাৰছৰ হালধীয়া জাৰ্চী পিন্ধিবলৈ চুক্তিবন্ধ হৈছে অনুৰ্ধ -১৭ বিশ্বকাপত ভাৰতক প্ৰতিনিধিত্ব কৰা মণিপুৰৰ গলৰক্ষক ধীৰাজ মৈৰাংথেম। দলটোৱে নিজৰ অফিচিয়েল ফেচবুক পেজত ইতিমধ্যে এইকথা সদৰী কৰিছে, ধীৰাজৰ সৈতে আগন্তক চিজনত একেলগে এটা দলতেই খেলিব ৰাষ্ট্ৰীয় দলৰ ষ্ট্ৰাইকাৰ হলীচৰণ নাৰ্জাৰী আৰু আন এজন অসমীয়া মিডফিল্ডাৰ বিনীত ৰায়। ধীৰাজে স্কটলেণ্ডৰ মুখ্য লীগ স্কটিছ প্ৰিমিয়াৰ লীগৰ দল মাডাৰৱেল এফ.চিৰ সৈতে তিনিমহীয়া প্ৰশিক্ষণ আৰু বাছনি শিবিৰ সামৰি কেৰালা দলত যোগদান কৰে। গল ডটকমত প্ৰকাশিত এক বাতৰি মতে ধীৰাজৰ গলৰক্ষণ শৈলীত ক্লাৱৰ প্ৰশিক্ষক আৰু নিৰ্বাচক মণ্ডলী বাৰুকৈয়ে অভিভূত হৈ পৰে আৰু ধীৰাজক ক্লাৱৰ হৈ খেলিবৰ বাবে তিনিবছৰীয়া চুক্তিত স্বাক্ষৰ কৰিবলৈ ইচ্ছা প্ৰকাশ কৰে। ধীৰাজৰ প্ৰদৰ্শনত প্ৰভাৱিত হৈ চুক্তিবদ্ধ কৰিব খোজা মাডাৰৱেল এফ.চিৰ আশাত চেঁচা পানী ঢালে স্কটলেণ্ড দেশৰ ৱৰ্ক পাৰ্মিট ব্যৱস্থাৰ আসোঁৱাহ যুক্ত নীতিয়ে। উক্ত নীতি অনুসৰি স্কটলেণ্ডৰ ৰাষ্ট্ৰীয় লীগত খেলিবলৈ ৱৰ্ক পাৰ্মিট পাবলৈ হ ’ লে খেলুৱৈ এজনে নিজৰ ৰাষ্ট্ৰীয় দলৰ হৈ বিগত দুবছৰত আন্তৰাষ্ট্ৰীয় মেচত নূন্যতম ৭৫% খেলাৰ যোগ্যতা অৰ্জন কৰিব লাগিব আৰু দলৰ ফিফা ৰেংকিং হব লাগিব ৭০ ৰ ভিতৰত। দমনীয় প্ৰদৰ্শন আগবঢ়ালেও ধীৰাজে উক্ত বেমেজালি পূৰ্ণ মাপকাঠী অতিক্ৰম কৰিবলৈ সক্ষম নহ ’ ল কিয়নো ১৭ বৰ্ষীয় ধীৰাজে কেৱল দেশৰ হৈ বয়স গ্ৰুপৰ প্ৰতিযোগিতাত হে অংশ লৈছে আৰু দেশৰ ৰেংকিঙৰ স্থান ৯৭। স্বাভাৱিকতেই বিফল মনোৰথ হৈ স্কটলেণ্ডৰ পৰা ধীৰাজে প্ৰত্যাৱৰ্তন কৰে আৰু কেৰালা দলৰ হৈ খেলিবলৈ মান্তি হয়, ধীৰাজে এতিয়া কঠোৰ পৰিশ্ৰম কৰি অনাগত দিনত বিদেশৰ লীগ খেলাৰ লগতে জাতীয় দলত নিজৰ স্থান নিগাজী কৰিবলৈ বদ্ধপৰিকৰ বুলি সাংবাদিকক জানিবলৈ দিছে।